KOMISIJOS SPRENDIMAS
2005 m. lapkričio 29 d.
dėl Tarybos direktyvos 72/166/EEB taikymo tikrinant motorinių transporto priemonių valdytojų civilinės atsakomybės draudimą
(pranešta dokumentu Nr. C(2005) 4580)
(Tekstas svarbus EEE)
(2005/849/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. balandžio 24 d. Tarybos direktyvą 72/166/EEB dėl valstybių narių įstatymų, susijusių su motorinių transporto priemonių valdytojų civilinės atsakomybės draudimu ir privalomojo tokios atsakomybės draudimo įgyvendinimu, suderinimo (1), ypač į jos 7 straipsnio 3 dalį,
kadangi:
(1)
2002 m. gegužės 30 d. Europos ekonominės erdvės valstybių narių ir kitų asocijuotų valstybių nacionaliniai draudikų biurai sudarė daugiašalį susitarimą (toliau - Susitarimas). Susitarimas pridedamas prie 2003 m. liepos 28 d. Komisijos sprendimo 2003/564/EB dėl Tarybos direktyvos 72/166/EEB taikymo tikrinant motorinių transporto priemonių valdytojų civilinės atsakomybės draudimą (2), kuriuo Komisija nustatė datą, nuo kurios valstybės narės nutraukia transporto priemonių, kurių įprastinė buvimo vieta yra vienos iš Susitarimą pasirašiusių ir Susitarimą taikančių valstybių teritorijoje, valdytojų civilinės atsakomybės draudimo tikrinimą. Priėmus 1 priedėlį, Susitarimo taikymas vėliau buvo išplėstas įtraukiant kitas šalis.
(2)
2005 m. gegužės 26 d. valstybių narių ir Andoros, Kroatijos, Islandijos, Norvegijos ir Šveicarijos nacionaliniai draudikų biurai pasirašė 2 priedėlį prie susitarimo, kuriuo Susitarimo taikymas išplečiamas įtraukiant Andoros nacionalinį draudikų biurą. Priedėliu numatomos praktinės priemonės, kuriomis panaikinamas tų transporto priemonių, kurių įprastinė buvimo vieta yra Andoros teritorija ir kurioms taikomas priedėlis, draudimo tikrinimas.
(3)
Dėl to yra tenkinamos visos sąlygos tarp valstybių narių ir Andoros panaikinti transporto priemonių valdytojų civilinės atsakomybės trečiosioms šalims draudimo tikrinimą pagal Direktyvą 72/166/EEB,
PRIĖMĖ ŠĮ SPRENDIMĄ:
1 straipsnis
Nuo 2006 m. sausio 1 d. valstybės narės nutraukia transporto priemonių, kurių įprastinė buvimo vieta yra Andoros teritorijoje ir kuriai taikomas Europos ekonominės erdvės valstybių narių ir kitų asocijuotų valstybių nacionalinių draudikų biurų daugiašalio susitarimo 2005 m. gegužės 26 d. 2 priedėlis, valdytojų civilinės atsakomybės draudimo tikrinimą.
2 straipsnis
Valstybės narės nedelsdamos praneša Komisijai apie priemones, kurių buvo imtasi taikant šį sprendimą.
3 straipsnis
Šis sprendimas yra skirtas valstybėms narėms.
Priimta Briuselyje, 2005 m. lapkričio 29 d.